***Ψήφισμα Γ.Σ. ΣΔΕΕΠ- ΤΕΦΑΑ***

*Σχετικά με το Σχέδιο Νόμου*

***"Εισαγωγή στην Τριτοβάθμια Εκπαίδευση. Προστασία της Ακαδημαϊκής Ελευθερίας, Αναβάθμιση του Ακαδημαϊκού Περιβάλλοντος και άλλες διατάξεις"***

*Τις τελευταίες ημέρες τέθηκε σε διαβούλευση Σ/Ν του Υπουργείου Παιδείας και Θρησκευμάτων με ρυθμίσεις και διατάξεις για: α) τη θέσπιση ελάχιστης βάσης εισαγωγής (Ε.Β.Ε.) ανά σχολή, τμήμα για την εισαγωγή στην Τριτοβάθμια Εκπαίδευση, β) για τη σύσταση της Ομάδας Προστασίας Πανεπιστημιακού Ιδρύματος, που θα υπάγεται στην Ελληνική Αστυνομία και θα έχει ως αποστολή την πρόληψη και την καταστολή της παραβατικότητας εντός των χώρων των Α.Ε.Ι., και γ) διατάξεις για τη θέσπιση ανώτατου χρονικού ορίου φοίτησης.*

*Τα υπαρκτά προβλήματα λειτουργίας των Πανεπιστημίων δεν αντιμετωπίζονται με τις πιο πάνω ρυθμίσεις και φυσικά, τα νέα προτεινόμενα μέσα και οι μηχανισμοί καταστολής, οι πειθαρχικές διώξεις και οι αλλαγές στον τρόπο πρόσβασης στα Α.Ε.Ι δεν στοχεύουν στην αναβάθμιση της Πανεπιστημιακής Εκπαίδευσης.*

*Η ρύθμιση για την ανώτατη διάρκεια φοίτησης δεν αντιμετωπίζει τις αιτίες που οδηγούν σε καθυστέρηση ολοκλήρωσης των σπουδών, ενώ αντίθετα μπορεί να οδηγήσει στην απαξίωση του Δημόσιου Δωρεάν χαρακτήρα του Πανεπιστημίου και στην «ενίσχυση» της Ιδιωτικής «Εκπαίδευσης».*

*Οι διδάσκοντες στα Α.Ε.Ι ανησυχούν για τις τεράστιες ελλείψεις σε προσωπικό και για την μη ύπαρξη μέτρων, ώστε να λειτουργήσουν με ασφάλεια ανοικτά τα Πανεπιστήμια. Αντί να θωρακιστεί η εκπαιδευτική λειτουργία και να ενισχυθεί η Δημόσια Εκπαίδευση νομοθετούνται μέτρα καταστολής και αποδυνάμωσής της.*

*Τα ακαδημαϊκά όργανα είναι ανάγκη να δηλώσουν τη διαφωνία τους μ’ αυτές τις πρωτοβουλίες και να σταθούν υπεύθυνα απέναντι στην προσπάθεια καταστολής, στην υποβάθμιση των σπουδών και στην προσπάθεια απαξίωσης του Δημόσιου χαρακτήρα της Πανεπιστημιακής Εκπαίδευσης.*

 *Ζητάμε:*

* *Να αποσυρθεί το Σ/Ν που έθεσε η κυβέρνηση σε διαβούλευση.*
* *Να εξασφαλιστεί χρηματοδότηση για τη φύλαξη των Πανεπιστημιακών υποδομών με την ευθύνη των Πανεπιστημιακών Αρχών*
* *Να ληφθούν άμεσα όλα τα απαραίτητα μέτρα για το ασφαλές άνοιγμα των Πανεπιστημίων.*